**Sami Pajari** (s. 1. joulukuuta 2001 Lahti) on suomalainen ralliautoilija. Vuonna 2018 hän voitti ralliautoilun nuorten Suomen-mestaruuden ja seuraavana vuonna SM3-luokan Suomen-mestaruuden. Rallikaudella 2021 Pajari voitti nuorten JWRC-luokan mestaruuden.

Ura
---

Lahdessa syntynyt ja kasvanut Pajari aloitti ralliharrastuksen nuorella iällä Pertti-isänsä innoittamana. Hänen ensimmäisen kilpailunsa oli 14-vuotiaana ajettu rallisprint Lahdessa vuonna 2016. Pajarin ensimmäinen kilpailu rallin puolella oli samana vuonna ajettu Kaasujalka-ralli, jossa hän sijoittui nuorten luokan neljänneksi. Uran alkuvaiheessa Pajarin kartanlukijana toimi hänen isänsä Pertti.

Vuonna 2017 Pajari saavutti kansallisissa ralleissa useita luokkavoittoja Opel Astralla. Menestyksen myötä hän alkoi panostaa entistä enemmän ralliin ja voitti heti seuraavana nuorten Suomen-mestaruuden. Vuonna 2018 Pajari ajoi myös yhden rallin Liettuassa Ford Fiesta R2 -autolla sijoittuen luokassaan toiseksi.

Rallikaudella 2019 Pajari osallistui Ford Fiesta R2 -autolla rallin SM-sarjaan SM3-luokassa. Kesällä hän voitti AKK:n Tulevaisuuden tähti -palkinnon, jonka myötä hän sai kilpailupaketin Suomen MM-ralliin M-Sportin Ford Fiestalla JWRC-luokassa. Kilpailu päättyi kuitenkin ulosajoon. Kauden 2019 päätteeksi Pajari kruunattiin SM3-sarjan voittajaksi. Hän voitti yhden osakilpailun, sijoittui kerran toiseksi ja kolme kertaa kolmanneksi.

Vuonna 2020 Pajari kilpaili kotimaan lisäksi myös ulkomailla. Hän osallistui JWRC-sarjassa neljään osakilpailuun, joista parhaana tuloksensa oli Viron rallissa tullut luokan toinen sija. Sarjan loppupisteissä Pajari oli kolmas. SM3-luokan loppupisteissä hän sijoittui toiseksi.

Rallikaudella 2021 Pajari paransi edellisen vuoden tuloksiaan ja voitti JWRC-juniorisarjan mestaruuden. Hänestä tuli samalla sarjan ensimmäinen suomalainen voittaja ja myös kilpailuluokan historian nuorin mestari. Pajari osallistui sarjassa viiteen osakilpailuun voittaen niistä Viron rallin ja Katalonian rallin. Hänen kartanlukijanaan sarjan osakilpailuissa toimi Marko Salminen. Vuonna 2021 Pajari ajoi myös rallin EM-sarjan ERC3-junioriluokassa, jossa hän sijoittui kolmanneksi.

Vuodelle 2022 Pajarin kartanlukijaksi tuli Enni Mälkönen, joka oli osallistunut Pajarin kanssa joihinkin kilpailuihin jo edellisenä vuonna. Kauden ensimmäisenä ajettu Monte Carlon ralli oli Pajarin ensimmäinen kilpailu nelivetoautolla ja WRC3-luokassa, ja hän ajoi kilpailuissa luokkavoittoon. Kesällä 2022 Pajari teki WRC2-luokan debyyttinsä Sardinian rallissa Toksport WRT -tallin Škoda Fabialla sijoittuen luokassa viidenneksi. Vuonna 2022 Pajari oli WRC3-sarjan toinen kun sarjan voittoon ajoi Lauri Joona ja Jan Černý sijoittui kolmanneksi.

Kaudella 2023 Pajari kilpailee WRC2-luokassa Toksportin Škoda Fabia RS Rally2 -autolla. 
Vuonna 2023 Pajari ja Mälkönen voittivat WRC2-luokassa Suomen rallin, joka nosti heidät WRC2 Challenger -sarjan johtoon.

Kaudella 2024 Pajari ja Mälkönen kilpailevat uudella Toyota GR Yaris Rally2 -autolla Printsport Racing -tallissa.

Lähteet
-------

1. 1 2  Pajari, Sami *juwra.com*. Viitattu 3.10.2023. (englanniksi)
2. 1 2 3  Von Bell, Clas: Sami Pajari on tämän vuoden rallin tulevaisuuden tähti *Autotoday*. Viitattu 16.9.2019.
3. 1 2  Sami Pajari ajoi rallin nuorten Suomen mestariksi *Etelä-Suomen Sanomat*.  27.8.2018. Viitattu 6.6.2022.
4. 1 2 3 4 5 6 7 8 9 10  Sami Pajari *eWRC-results.com*. Viitattu 6.6.2022. (englanniksi)
5. 1 2 3 4  Arkimies, Tuomas: Sami Pajarin, 20, harrastus lähti käsistä – nyt hänestä povataan uutta Jari-Matti Latvalaa: "En haluaisi missään nimessä kehuskella" *Ilta-Sanomat*.  13.1.2022. Viitattu 6.6.2022.
6. 1 2  Hietavala, Aki: AKK:n Tulevaisuuden tähti Sami Pajari toipunut "Jyskälän" tärskystä *Rallit.fi*.  29.8.2019. Viitattu 6.6.2022.
7. ↑  Seppä, Petri: Sami Pajari, 19, ajoi historialliseen rallimestaruuteen – titteli toi tiukan pulman: "Pitää miettiä" *Ilta-Sanomat*.  17.10.2021. Viitattu 6.6.2022.
8. ↑  Pusa, Ari: Rallissa tuli Suomeen mitaleita sittenkin roppakaupalla: "Aina se on tuuletuksen arvoinen suoritus" *Helsingin Sanomat*.  22.11.2021. Viitattu 6.6.2022.
9. ↑  Hietavala, Aki: Suomalaiselle rallilupaukselle komea voitto Monte Carlossa – seuraavaksi edessä iso päätös *MTV Uutiset*.  24.1.2022. Viitattu 6.6.2022.
10. ↑  Sami Pajarilta huippusuoritus WRC2-debyytissä - "Vauhtimme riittää tälläkin tasolla" *Rallit.fi*.  6.6.2022. Viitattu 6.6.2022.
11. ↑  Lauri Joona kruunattiin WRC3-luokan mestariksi – minuutin myöhästyminen kävi kilpakumppanille kalliiksi *mtvuutiset.fi*.  23.10.2022. Viitattu 1.10.2023.
12. ↑  Pajari to contest full WRC2 programme in 2023 *WRC - World Rally Championship*.  Arkistoitu. Viitattu 16.4.2023. (englanniksi)
13. ↑  Perfect Pajari storms to Finland WRC2 win *wrc.com*.  6.8.2023. Viitattu 6.8.2023. (englanniksi)
14. ↑  Pajari confirms WRC2 tilt in Toyota *wrc.com*.  5.1.2024. Viitattu 5.1.2024. (englanniksi)